'สหรัฐฯ - รัสเซีย' ตกลงประชุมเดือนหน้าหารือกรณียูเครน-นาโต้ 
Russian and US negotiators will discuss Moscow’s demand that NATO halt enlargement, Foreign Minister Sergey Lavrov said Wednesday as Western doubts persist about Moscow’s sincerity
รัฐมนตรีว่าการกระทรวงการต่างประเทศรัสเซีย เซอร์เก ลาฟรอฟ ให้สัมภาษณ์ต่อสถานีข่าว RT ของรัสเซียในวันพุธว่า รัสเซียไม่ต้องการให้เกิดสงครามหรือการเผชิญหน้า แต่ก็ต้องการรับรองความมั่นคงปลอดภัยด้วยการใช้ทุกแนวทางที่มีอยู่เช่นกัน คำกล่าวของรัฐมนตรีลาฟรอฟมีขึ้นในขณะที่บริษัทพลังงานรายใหญ่ของรัสเซีย ก๊าซพรอม (Gazprom) ยังคงจำกัดการส่งก๊าซธรรมชาติไปยังส่วนต่าง ๆ ของยุโรป นำไปสู่การกล่าวหาว่ารัสเซียกำลังใช้การส่งออกพลังงานเป็นอาวุธทางการเมือง รมต.ลาฟรอฟ กล่าวด้วยว่า รัสเซียจะจัดประชุมร่วมกับผู้แทนขององค์การสนธิสัญญาแอตแลนติกเหนือ หรือ นาโต้ (NATO) เพื่อหารือเรื่องความตึงเครียดในแถบยุโรปตะวันออกด้วย เมื่อสัปดาห์ที่แล้ว รัสเซียได้ส่งร่างสนธิสัญญา "รับประกันด้านความมั่นคง" ให้แก่สหรัฐฯ ซึ่งรัสเซียเรียกร้องให้ยุติการเพิ่มกำลังทางทหารขององค์การนาโต้และพันธมิตรของนาโต้ในประเทศทางยุโรปตะวันออกที่ยังไม่มีทหารของนาโต้เข้าไปประจำการก่อนปี ค.ศ. 1997 รวมถึง โปแลนด์ ฮังการี สาธารณรัฐเชก และประเทศแถบทะเลบอลติก ซึ่งล้วนเป็นสมาชิกขององค์การนาโต้ ทั้งนี้ สหรัฐฯ และประเทศทางตะวันตกต่างหวั่นเกรงว่า รัสเซียจะกระทำการเหมือนเมื่อปี ค.ศ. 2014 คือการควบรวมแคว้นไครเมียของยูเครนเข้าเป็นส่วนหนึ่งของรัสเซีย รวมทั้งการสนับสนุนกลุ่มติดอาวุธให้ยึดครองพื้นที่ส่วนใหญ่ของแคว้นดอนบาสส์ในภาคตะวันออกของยูเครน เมื่อวันอังคาร ปธน.ปูติน กล่าวกับเจ้าหน้าที่ทหารระดับสูงของกองทัพรัสเซียในกรุงมอสโกว่า หากนาโต้ยังไม่หยุด "พฤติกรรมที่ก้าวร้าว" ในยูเครน รัสเซียจะตอบโต้ด้วยการใช้กำลังทหารเช่นกัน ในขณะที่สหรัฐฯ และพันธมิตรนาโต้ต่างต้องการเข้าสู่กระบวนการเจรจากับรัสเซีย บรรดานักการทูตชาติตะวันตกต่างเตือนว่า ข้อเสนอล่าสุดของรัสเซียนั้นไม่สามารถยอมรับได้ โดยผู้ช่วยรัฐมนตรีว่าการกระทรวงการต่างประเทศสหรัฐฯ แคเรน ดอนฟรีด กล่าวว่า การเจรจาจะประสบผลสำเร็จก็ต่อเมื่อรัสเซียลดกำลังทหารที่ประจำการตามแนวพรมแดนติดกับยูเครนเสียก่อน คำกล่าวของ รมต.ต่างประเทศของรัสเซีย เซอร์เก ลาฟรอฟ ในวันพุธ มีขึ้นหลังจากที่รัสเซียปฏิเสธข้อกล่าวหาว่า ใช้การขนส่งพลังงานเป็นเครื่องมือทางการเมืองเพื่อกดดันประเทศในยุโรป การที่รัสเซียจำกัดปริมาณก๊าซธรรมชาติที่ส่งให้แก่ยุโรปผ่านทางท่อขนส่งพลังงานยามาล-ยุโรป ได้ทำให้ราคาก๊าซในยุโรปพุ่งสูงขึ้นอีกครั้งในสัปดาห์นี้ ในขณะที่ปริมาณก๊าซจากรัสเซียไปยังยุโรปลดลงจากระดับเมื่อปี ค.ศ. 2019 เกือบ 25%